Amazon hefur aldrei selt meiri vöru og þjónustu í Evrópu en í fyrra. Þrátt fyrir það var fyrirtækið rekið með tapi samkvæmt ársreikningi. Það hefur verið gagnrýnt fyrir að koma sér undan skattgreiðslum.
Amazon í Lúxemborg greiddi engan fyrirtækjaskatt í fyrra þrátt fyrir að hafa selt vöru og þjónustu fyrir hátt í sjö þúsund milljarða króna, meira en nokkru sinni fyrr. Amazon hefur sætt gagnrýni fyrir að koma sér hjá skattgreiðslum.
Amazon í Lúxemborg heldur utan um sölu fyrirtækisins í stærstu ríkjum Evrópu, svo sem Bretlandi, Frakklandi og Þýskalandi, auk fleiri ríkja. Það var rekið með tapi í fyrra, samkvæmt uppgjöri, þrátt fyrir algjört sölumet í faraldrinum. Þar með greiðir Amazon engan fyrirtækjaskatt en vann sér þess í stað inn skattaafslátt sem það getur notað gegn tekjum í framtíðinni. Sala Amazon jókst um þriðjung í fyrra og nam andvirði sex þúsund og sex hundruð milljörðum króna, um það bil níföldum tekjum ríkissjóðs í ár.
Fjallað er um uppgjör fyrirtækisins í The Guardian í dag. Þar er haft eftir breska þingmanninum Margaret Hodge að Amazon virðist halda áfram vægðarlausri herferð sinni gegn því að greiða skatta. Þá segir Paul Monaghan, framkvæmdastjóri Fair Tax samtakanna, að Amazon auki stöðugt markaðshlutdeild sína en komist að mestu hjá því að greiða skatta. Stjórnendur Amazon hafa bent á fjárfestingu í tækniþróun og fasteignum sem ástæðu fyrir skattaleysi. Joe Biden, forseti Bandaríkjanna, tilgreindi Amazon sérstaklega í ræðu fyrir mánuði þegar hann sagði kominn tíma til að stórfyrirtæki greiddu sinn skerf af samneyslunni, óboðlegt væri að kennarar og slökkviliðsmenn greiddu hærri skatta en risar á markaði.
Amazon hefur aldrei selt meiri vöru og þjónustu í Evrópu en í fyrra. Þrátt fyrir það var fyrirtækið rekið með tapi samkvæmt ársreikningi. Það hefur verið gagnrýnt fyrir að koma sér undan skattgreiðslum.